ROZHODNUTIE KOMISIE
z 12. apríla 2005,
ktorým sa schvaľuje metóda klasifikácie trupov z ošípaných v Lotyšsku
[oznámené pod číslom K(2005) 1098]
(Iba lotyšský text je autentický)
(2005/307/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3220/84 z 13. novembra 1984, ktorým sa určuje stupnica Spoločenstva na klasifikáciu trupov z ošípaných (1), a najmä na jeho článok 5 ods. 2,
keďže:
(1)
Článok 2 ods. 3 nariadenia (EHS) č. 3220/84 ustanovuje, že klasifikácia trupov z ošípaných sa musí vykonávať odhadom obsahu chudého mäsa v súlade so štatisticky osvedčenými metódami posudzovania, založenými na fyzickom meraní jednej alebo viacerých anatomických častí trupu z ošípanej. Schválenie klasifikačných metód podlieha dodržaniu maximálnej tolerancie štatistickej chyby v posudzovaní. Táto tolerancia bola určená v článku 3 nariadenia Komisie (EHS) č. 2967/85 z 24. októbra 1985, ktorým sa ustanovujú podrobné pravidlá uplatňovania stupnice Spoločenstva na klasifikáciu jatočne opracovaných tiel ošípaných (2).
(2)
Lotyšská vláda požiadala Komisiu o povolenie metódy klasifikácie trupov z ošípaných, pričom poskytla výsledky pokusnej pitvy, ktorá bola vykonaná pred pristúpením, a predložila druhú časť protokolu ustanoveného v článku 3 nariadenia (EHS) č. 2967/85.
(3)
Na základe posúdenia tejto žiadosti sa dospelo k záveru, že podmienky na schválenie tejto klasifikačnej metódy sú splnené.
(4)
Obchodná prax v Lotyšsku si môže vyžadovať, aby sa z trupu ošípanej odstraňovala hlava, zadné nohy a chvost. Uvedená skutočnosť by sa mala zohľadňovať pri upravovaní hmotnosti na štandardnú prezentáciu.
(5)
Úpravu prístroja alebo klasifikačnej metódy možno povoliť len formou nového rozhodnutia Komisie, prijatého na základe nadobudnutých skúseností; z uvedeného dôvodu možno zrušiť toto povolenie.
(6)
Opatrenia stanovené v tomto rozhodnutí sú v súlade so stanoviskom Riadiaceho výboru pre bravčové mäso,
PRIJALA TOTO ROZHODNUTIE
Článok 1
Podľa nariadenia (EHS) č. 3220/84 sa týmto na klasifikáciu trupov z ošípaných v Lotyšsku schvaľuje používanie tejto metódy: prístroj s názvom „Intrascope (Optical Probe)“ a s ním súvisiace metódy posudzovania, podrobné informácie o tomto prístroji a metódach sú uvedené v prílohe.
Článok 2
Na rozdiel od štandardnej prezentácie uvedenej v článku 2 nariadenia (EHS) č. 3220/84 sa v Lotyšsku môžu pred vážením a klasifikáciou prezentovať trupy z ošípaných bez hláv, zadných nôh a chvosta. S cieľom určiť predbežnú cenu za trup z ošípanej na porovnateľnom základe zvýši sa zaznamenaná hmotnosť trupu z ošípanej za tepla o:
-
7,61 % za chýbajúcu hlavu,
-
1,61 % za chýbajúce zadné nohy,
-
0,11 % za chýbajúci chvost.
Článok 3
Nepovoľujú sa úpravy prístrojov ani metód posudzovania.
Článok 4
Toto rozhodnutie je určené Lotyšskej republike.
V Bruseli 12. apríla 2005